## Uredba o ustrojavanju disciplinskih sudova u Uredu Vijeća za nacionalnu sigurnost

### NN 124/2006 (15.11.2006.), Uredba o ustrojavanju disciplinskih sudova u Uredu Vijeća za nacionalnu sigurnost

# VLADA REPUBLIKE HRVATSKE

2738

Na
temelju članaka 11., 12. i 62. stavka 1. Zakona o sigurnosno-obavještajnom
sustavu Republike Hrvatske (»Narodne novine«, br.
79/2006 i 105/2006), Vlada Republike Hrvatske je, uz prethodnu suglasnost
Predsjednika Republike Hrvatske, na sjednici održanoj 10. studenoga 2006.
godine donijela

## UREDBU

### O USTROJAVANJU DISCIPLINSKIH SUDOVA U UREDU VIJEĆA ZA NACIONALNU SIGURNOST

Članak 1.

Ovom
se Uredbom uređuje ustrojavanje i nadležnost disciplinskih sudova u Uredu
Vijeća za nacionalnu sigurnost (u daljnjem tekstu: Ured) te druga pitanja
značajna za njihov rad.

Članak 2.

Prvostupanjski
disciplinski sud ustrojava se za odlučivanje u prvom stupnju zbog težih povreda
službenih, odnosno radnih dužnosti zaposlenika Ureda.

Drugostupanjski
disciplinski sud ustrojava se za odlučivanje povodom žalbi protiv odluka
Prvostupanjskoga disciplinskog suda u postupku vođenom zbog težih povreda
službenih, odnosno radnih dužnosti zaposlenika Ureda.

Prvostupanjski
disciplinski sud iz stavka 1. ovog članka nadležan je odlučivati i povodom
žalbe protiv odluke predstojnika Ureda u postupku zbog lake povrede službene,
odnosno radne dužnosti te povodom žalbe protiv rješenja o udaljenju iz službe.

Članak 3.

Na
imenovanje predsjednika i članova Prvostupanjskoga i Drugostupanjskoga
disciplinskog suda, vrste povreda službene, odnosno radne dužnosti, postupovna pravila pred disciplinskim sudovima, vrste kazni
i druga pitanja od značaja za rad disciplinskih sudova, primjenjuju se
odgovarajuće odredbe Zakona o državnim službenicima i Zakona o
sigurnosno-obavještajnom sustavu RH.

Članak 4.

Administrativne
i tehničke poslove za disciplinske sudove Ureda obavlja odgovarajuća stručna
služba Ureda.

Članak 5.

Sjedište
sudova iz članka 2. ove Uredbe je u Zagrebu.

Članak 6.

Zaglavlje
akta suda iz čl. 2. st. 1. ove Uredbe sadrži grb
Republike Hrvatske, naziv Republika Hrvatska, naziv Ured Vijeća za nacionalnu
sigurnost, naziv Prvostupanjski disciplinski sud, sjedište suda, brojčanu oznaku
predmeta, mjesto i datum izrade akta.

Pečat
suda iz stavka 2. ovog članka promjera je 38 mm i sadrži u sredini grb
Republike Hrvatske, oko njega naziv Republika Hrvatska, naziv Ured Vijeća za
nacionalnu sigurnost, naziv Prvostupanjski disciplinski sud i sjedište suda.

Članak 7.

Zaglavlje
akta suda iz čl. 2. st. 2. ove Uredbe sadrži grb
Republike Hrvatske, naziv Republika Hrvatska, naziv Ured Vijeća za nacionalnu
sigurnost, naziv Drugostupanjski disciplinski sud, sjedište suda, brojčanu
oznaku predmeta, mjesto i datum izrade akta.

Pečat
suda iz stavka 2. ovog članka promjera je 38 mm i sadrži u sredini grb
Republike Hrvatske, oko njega naziv Republika Hrvatska, naziv Ured Vijeća za
nacionalnu sigurnost, naziv Drugostupanjski disciplinski sud i sjedište suda.

Članak 8.

Sudovi
u pravilu vode postupke i odlučuju tijekom uredovnoga radnog vremena Ureda
Vijeća za nacionalnu sigurnost.

Članak 9.

Predsjednici
i članovi sudova iz čl. 2. ove Uredbe imaju pravo na
novčanu naknadu za svoj rad.

Naknada
se određuje po završenom predmetu, i to posebno za predsjednika vijeća, a
posebno za članove vijeća disciplinskih sudova.

Iznos
novčane naknade iz st. 2. ovog članka odlukom određuje predstojnik Ureda.

Članak 10.

Posebna
sredstva za rad sudova iz čl. 2. ove Uredbe osiguravaju
se iz državnog proračuna Republike Hrvatske.

Članak 11.

Ova
Uredba stupa na snagu danom objave u »Narodnim novinama«.

Klasa:
200-01/06-02/04

Urbroj: 5030109-06-5

Zagreb,
10. studenoga 2006.

Predsjednik

**dr****. sc. Ivo
Sanader, v. r.**

Uredba, NN 124/2006-2738